भैरहवा शीर्षस्थानमा उक्लियो
युवा ब्याट्सम्यान रोहितकुमार पौडेलको आक्रामक ब्याटिङ प्रदर्शनमा भैरहवा ग्लाडियटर्सले एभरेस्ट प्रिमियर लिग (ईपीएल) मा लगातार दोस्रो जित हासिल गरेको छ । १५ बलमा ३४ रन आवश्यक रहेको अवस्थामा ब्याटिङ गर्न आएका रोहितले उत्कृष्ट ब्याटिङ गर्दै बिहीबार टोलीलाई जितसम्म पुर्‍याएका थिए । उनले ११ बलमा ३१ रन जोड्ने क्रममा ५ चौका र १ छक्का प्रहार गरे ।
काठमाडौँ — युवा ब्याट्सम्यान रोहितकुमार पौडेलको आक्रामक ब्याटिङ प्रदर्शनमा भैरहवा ग्लाडियटर्सले एभरेस्ट प्रिमियर लिग (ईपीएल) मा लगातार दोस्रो जित हासिल गरेको छ । १५ बलमा ३४ रन आवश्यक रहेको अवस्थामा ब्याटिङ गर्न आएका रोहितले उत्कृष्ट ब्याटिङ गर्दै बिहीबार टोलीलाई जितसम्म पुर्‍याएका थिए । उनले ११ बलमा ३१ रन जोड्ने क्रममा ५ चौका र १ छक्का प्रहार गरे ।टीयू मैदानमा राष्ट्रिय टोलीका सदस्य महबुब आलमले फ्याँकेको १९ औं ओभरमा १९ रन बनाएपछि भैरहवालाई अन्तिम ओभरमा ७ रन चाहिएको थियो । पहिलो तीन बलमा सुबोध भाटीले ३ रनमात्र दिए पनि रोहित चौथो बलमा चौका र पाँचौं बलमा दोस्रो रन लिने क्रममा रनआउट भए । अन्तिम बलमा एक रन आवश्यक पर्दा कृष्ण कार्कीले थर्ड म्यानको दिशामा चौका प्रहार गर्दै टोलीलाई ४ विकेटको जित दिलाए ।१ सय ४२ रनको लक्ष्य पछ्याएको भैरहवाका लागि मध्यक्रमका ब्याट्सम्यान पुनित विष्टले ५० रन जोडे । ३८ बलमा ५ चौका र २ छक्का प्रहार गरेका पुनित सुबोध भाटीको बलमा बोल्ड भएपछि रोहित क्रिजमा आएका थिए । आरिफ शेखले पनि २२ बलमा १ चौका र १ छक्का मदतले अविजित २७ रन बनाए । भैरहवाले पछिल्लो १० ओभरमा ९६ रन बनाउँदै खेल आफ्नो पक्षमा पारेको थियो । नवौं ओभरमा ३३ रन छँदा कप्तान शरदलाई गुमाएको भैरहवा समस्यामा परेको थियो । तर पुनित र आरिफले पाँचांै विकेटका लागि गरेको ५९ रनको साझेदारीले जितको आधार खडा भएको थियो । भैरहवाका प्रारम्भिक जोडी फेरि पनि चल्न सकेन । हरिशंकर साह १० रन र प्रदीप ऐरी १ रनमा पेभेलियन फर्किए । भारतीय खेलाडी पुनित मेहेराले ५ रनमात्र बनाए । ललितपुरका योगेश नागरले २ तथा सुबोध भाटी र सन्दीप लामिछानेले १–१ विकेट लिए ।यसअघि टस हारेर ब्याटिङको निम्तो पाएको ललितपुरले निर्धारित २० ओभरमा ९ विकेट गुमाउँदै १ सय ४१ रन जोडेको थियो । ललितपुरले कमजोर सुरुआत गरे पनि कप्तान ज्ञानेन्द्र मल्ल र भारतीय खेलाडी योगेशले टोलीलाई राम्रो स्कोरसम्म पुर्‍याए । ओपनरद्वय पवन सर्राफ (१ रन) र जयकिशन कोल्सावाला (१४ रन) कुल २१ रनको स्थितिमा पेभेलियन फर्किसकेका थिए । दुवैलाई पेस बलर दीपेश श्रेष्ठले आउट गरे । ज्ञानेन्द्रले २९ बलमा २ चौका र ३ छक्का मदतले ४२ रन जोडे । योगेश नागरले ३३ बलमा ५४ रनको उत्कृष्ट इनिङ्स खेले । १९ औं ओभरको अन्तिम बलमा क्याच आउट हुनुअघि उनले ७ चौका र १ छक्का प्रहार गरे । अन्य ब्याट्सम्यानले दोहोरो अंक छुन सकेनन् । भैरहवाका दीपेशले ३ विकेट तथा आरिफ शेख र पुनित मेहेराले २–२ विकेट लिए ।विजयी टिमका कप्तान शरद भेषावकरले जितको श्रेय अन्तिम ओभरमा आरिफ, पुनित र रोहितको आक्रामक ब्याटिङलाई दिए । ‘हामीले बलिङ र फिल्डिङमा सोचेभन्दा बढी रन खर्चियौं । हाम्रो ब्याटिङअनुसार १ सय ४० भनेको पछ्याउन सकिने स्कोर हो । पुनितले आफ्नो अनुभवको प्रयोग गरे र आरिफले राम्रो साथ् दिएर इनिङ्सलाई अगाडि बढाए । रोहितको आगमन नै गेमको टर्निङ पोइन्ट थियो,’ उनले भने । शरदले लगातार दुई जित हात पारे पनि टोलीले यसै प्रदर्शनलाई निरन्तरता दिनु जरुरी रहेको बताए ।‘अनुभव हैन प्रदर्शन’प्रतियोगिताको उद्घाटन खेलमा जित हासिल गरेको ललितपुर प्याट्रियट्सले त्यसयता लगातार दुई खेल हारेको छ । मंगलबार विराटनगर वारियर्ससँग ६ रनले पराजित ललितपुरले बिहीबार भैरहवासँग ४ विकेटको पराजय बेहोर्‍यो ।दुवै खेलमा अनुभवी खेलाडी महबुब आलमको प्रदर्शन टर्निङ पोइन्ट रह्यो । विराटनगरसँग अन्तिम ५ ओभर बाँकी छँदा ब्याटिङमा आएका आलमले १४ बलको सामना गरे । १४ बलमा उनले ६ बल डट र ७ सिंगल खेलेका थिए । इनिङ्सको अन्तिम बलमा उनले छक्का प्रहार गर्दै जितको अन्तर मात्र घटाए । बिहीबार भैरहवालाई २ ओभरमा २६ रन चाहिएको स्थितिमा बलिङ गर्न आएका महबुबले १९ औं ओभरमा १९ रन खर्चे । १३ औं ओभरमा ब्याटिङ गर्न आएका उनले ब्याटिङतर्फ पनि ४ बलमा २ रनमात्र जोडे ।खेलपछि कप्तान ज्ञानेन्द्रले मैदानमा प्रदर्शन गर्न नसक्ने खेलाडीलाई टोलीमा स्थान दिन नसकिने बताए । ‘खेलाडी जो–कोही भए पनि मैदानमा प्रदर्शन गर्नुपर्छ । हामीले सधैं एउटै खेलाडीले खेल्छ भनेर आस गर्न सकिन्न । टोलीमा राम्रो प्रदर्शन गर्न सक्ने खेलाडीले उसको स्थान लिन्छ,’ उनले थपे, ‘हामीले टोली छनोट गर्दा विश्वास गरेको खेलाडीले खेल्न सकिरहेका छैनन् । आफ्नो भूमिकामा खरो उत्रिन नसक्दा टोलीलाई नतिजा ल्याउन कठिन भइरहेको छ ।’